Раил Рамазанов ширбәт аен кайда үткәргән?!

	Күптән түгел популяр алып баручы, җырчы Раил Рамазановның сөйгән яры Наилә белән гаилә коруы турында хәбәр иткән идек. Яшьләрнең ширбәт ае ничек узуы турында сорашып шалтыраткач, Раилдән кызык җавап ишеттек.	 – Гадәттә, яшь парлар туйдан соң ширбәт аена җылы якка китә, ә без әллә кая барып тормадык – бәрәңге бакчасына кайттык. Шулай итеп, ширбәт аенда тормыш иптәшемнең туган ягы Питрәчтә бәрәңге алу белән мәшгуль булдык. Барлыгы 10-15ләп капчык чыкты. Үземнең авылымда бәрәңге алмадык әле. Октябрь аена дип торабыз, – диде Intertat.ru хәбәрчесенә Раил Рамазанов.

Иҗаттагы яңалыкларына килгәндә, Раил Рамазанов 8 октябрьдә туган ягы Балык Бистәсендә узачак тәүге концертына әзерләнә. "Тамашада иҗатташ дусларым Альфред Якшимбетов, Чулпан Йосыпова, Энҗе Шәйморзина, биючеләр катнашачак. Пародияләр белән мавыккач, Флера Сөләйманова белән Бәширә Насыйрованың да "килүе" көтелә. Мине халык шаян җырлар башкаручы буларак белә. Әмма концертта тормышыма бәйле булган эчтәлекле, моңлы җырлар да яңгыраячак. Балык Бистәсенә багышланган җыр яздырдым. Гомумән, тамашачы мине төрле образда күрә алачак", – дип сөйләде Раил Рамазанов. 
	---	
Интертат.ру

	№ --- | 26.09.2016	


